**Ca vântul trece timpul**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ca vântul trece timpul

...

Spre trecut ne poartă câte-o amintire,

Spre viitor ne ducem pe aripi de visare,

Noi trăim acum povestea de iubire,

Iar pentru noi prezentul destule clipe n-are!

...

Azi e viitorul zilelor de ieri,

Azi e și trecutul zilelor de mâine,

Noi trăim prezentul acestei primăveri,

Și-n fiecare azi sunt clipe prea puține!

...

Cu fiecare clipă timpul ni se strânge,

Vrem povestea noastră să nu se mai termine,

Ca vântul trece timpul și parcă nu ne-ajunge

Și-n fiecare azi sunt clipe prea puține!